CELEX: 32021R0576
Language: sk
Date: 2020-11-30 00:00:00
Title: Delegované nariadenie Komisie (EÚ) 2021/576 z 30. novembra 2020, ktorým sa mení príloha III k nariadeniu (EÚ) č. 978/2012 s cieľom zahrnúť Uzbeckú republiku medzi krajiny, ktoré využívajú colné preferencie v rámci VSP+

9.4.2021   
               
               
                  SK
               
               
                  Úradný vestník Európskej únie
               
               
                  L 123/1
               
            
         DELEGOVANÉ NARIADENIE KOMISIE (EÚ) 2021/576
         z 30. novembra 2020,
         ktorým sa mení príloha III k nariadeniu (EÚ) č. 978/2012 s cieľom zahrnúť Uzbeckú republiku medzi krajiny, ktoré využívajú colné preferencie v rámci VSP+
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 10 ods. 4,
         keďže:
         
                     (1)
                  
                  
                     V článku 9 ods. 1 nariadenia (EÚ) č. 978/2012 sa stanovujú osobitné kritériá oprávnenosti, ktoré musí žiadajúca krajina splniť, aby jej mohli byť udelené colné preferencie v rámci osobitného stimulačného opatrenia pre trvalo udržateľný rozvoj a dobrú správu vecí verejných (ďalej len „VSP+“). Na tento účel by sa krajina mala považovať za zraniteľnú. Mala by mať ratifikované všetky dohovory uvedené v prílohe VIII k nariadeniu (EÚ) č. 978/2012 a podľa najnovších dostupných záverov príslušných monitorovacích orgánov by nemalo dôjsť k závažným nedostatkom pri účinnom vykonávaní žiadneho z uvedených dohovorov. V súvislosti so žiadnym z príslušných dohovorov krajina nevzniesla výhradu, ktorá je v dohovore zakázaná alebo ktorá je výlučne na účely článku 9 nariadenia (EÚ) č. 978/2012 považovaná za výhradu v rozpore s cieľom a účelom daného dohovoru. Mala by bezvýhradne prijať požiadavky na podávanie správ uložené každým dohovorom a zaviazať sa tak, ako sa to vyžaduje v článku 9 ods. 1 písm. d), e) a f) nariadenia (EÚ) č. 978/2012.
                  
               
                     (2)
                  
                  
                     Každá krajina zvýhodnená podľa VSP, ktorá chce využívať VSP+, musí podať žiadosť spolu s úplnými informáciami týkajúcimi sa ratifikácie príslušných dohovorov, uviesť svoje výhrady a námietky ostatných zmluvných strán dohovoru k týmto výhradám a svoje záväzky.
                  
               
                     (3)
                  
                  
                     Komisii bola 9. júna 2020 doručená žiadosť Uzbeckej republiky o udelenie VSP+.
                  
               
                     (4)
                  
                  
                     Komisia preskúmala žiadosť a konštatovala, že Uzbecká republika spĺňa kritériá oprávnenosti pre VSP+ stanovené v článku 9 ods. 1 nariadenia (EÚ) č. 978/2012. Uzbeckej republike by sa preto malo udeliť VSP+ a príloha III k nariadeniu (EÚ) č. 978/2012 by sa mala zodpovedajúcim spôsobom zmeniť.
                  
               
                     (5)
                  
                  
                     Komisia bude sledovať stav ratifikácie príslušných dohovorov a ich účinné vykonávanie zo strany Uzbeckej republiky, ako aj spoluprácu Uzbeckej republiky s príslušnými monitorovacími orgánmi podľa článku 13 nariadenia (EÚ) č. 978/2012,
                  
               PRIJALA TOTO NARIADENIE:
         
            Článok 1
            V prílohe III k nariadeniu (EÚ) č. 978/2012 sa v stĺpci B dopĺňa tento názov krajiny a v stĺpci A tento príslušný abecedný kód:
            
               
                           „UZ
                        
                        
                           Uzbecká republika“
                        
                     
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 303, 31.10.2012, s. 1.